هري پور کې نامالومه وسله والو خبريال وژلی
د خېبرپښتونخوا په هري پور ضلع کې د اتوار يا يکشنبې په ورځ خبريال بخشيش الهي نامالومو وسله والو په ډزو وژلی دی.
د کی ټو ټائمز په نوم ورځپاڼې د هري پور بېورو چيف هغه وخت نامالومو موټر سائيکل سورو وسله والو په نخښه کړی چې هغه دفتر روان ؤ. د هري پور ضلع د پوليس مشر شهزادنديم بخاري مطبوعاتو سره خبرو کې ويلي، "ښکاري چې خبريال په هدفي وژنه کې په نخښه شوی او پوليس به ډېر زر برید کوونکي ونيسي". پوليس ویلي په خبريال د ډزو وروستو بريد کوونکي د موقعې څخه تښتيدلي دي. د کی ټو ټائمز ايډيټر سردارافتخار ویلي چرته چې دا پېښه رامنځته شوې په لږه فاصله کې ورسره د پولیس چوکۍ ده خو پوليس بیا هم په بريد کوونکو پسې نه دي ورغلي. هغه ويلي د بخشيش د چا سره شخصي دښمني نه وه او هغه یو تکړه خبريال ؤ. د خبريال د وژنې په ضد هري پور او د ملک په نورو برخو کې خبريالانو احتجاجي مظاهرې کړي او د خبریالانو دپاره يې تحفظ غوښتی دی. پاکستان کې خبريالان وايي څنګه چې دغه هېواد په نړيوال کچ د خبريالانو دپاره خطرناک ملک ګڼلی شي دويې دلته د رياستي او غېر رياستي خلکو لخوا د ګواښونو سره مخ دي. پاکستان کې د کال ۲۰۰۰م نه تراوسه پورې په بېلابيلو پېښو کې ۱۱۵ خبريالان وژل شوي دي. په وژل شوؤ خبريالانو کې نزدې د ۴۰ تعلق د خېبرپښتونخوا صوبې او قبايلي سیمو سره دی. خبريالان وايي دويې ته نه خو د حکومت لخوا د ساتنې کوم انتظام شته او نه يې بيا ادارې تربيه کوي چې د خبر ترلاسه کولو دپاره کومې لارې خپلې کړی شي. د پاکستان نه علاوه د خبريالانو د حقونو دپاره کارکوونکي نړیوال تنظيمونه خبريالانو ته د ښه ماحول جوړولو او د دويې په وژنو کې د ککړو خلکو د قانون منګولو ته راوستو غوښتنې کوي. حکومت وايي د خبريالانو د تنظيمونو سره په ګډه دا اقدامات کوي چې خبریالان محفوظ شي.